………………………………………

……………………………………… г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ**  **г-жа десислава танева** | **ОДОБРИЛ,**  **МИНИСТЪР НА ЗЕМЕДЕЛИЕТО,**  **ХРАНИТЕ И ГОРИТЕ:**  **ДЕСИСЛАВА ТАНЕВА** |

**ДОКЛАД**

от д-р Лозана Василева - заместник-министър на земеделието, храните и горите

**Относно:** Проект на Наредба за изменение и допълнение на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г.

**УВАЖАЕМА ГОСПОЖО ТАНЕВА,**

Предоставям Ви за одобрение проект на Наредба за изменение и допълнение на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г.

**Причини, които налагат приемането на акта**

Подпомагането в лозаро-винарския сектор се осъществява на основание Националната програма за подпомагане в лозаро-винарския сектор за периода 2019-2023 година, в която към момента са включени 5 редовно прилагани мерки: „Популяризиране в трети държави“, „Преструктуриране и конверсия на лозя“, „Застраховане на реколтата“, „Събиране на реколтата на зелено“ и „Инвестиции в предприятия“ и 1 кризисна мярка „Кризисно съхранение на вино“, предвидена за прилагане само през 2020 г, поради пандемията от COVID-19. Програмата е в сила от 16 октомври 2018 г. и нейното прилагане ще продължи до 15 октомври 2023 г.

В резултат на проведени консултации и срещи с представители на лозаро-винарския сектор е идентифицирана необходимост от включване на мярка „Информиране в държавите членки“ в обхвата на НППЛВС 2019-2023.

**Цели**

Основната цел на мярката е информиране на потребителите относно отговорната консумация на вино и/или за системата за качество, заложена от Европейския съюз. Разпространяваната информация следва да бъде съобразена със съответните научни изследвания в областта на здравеопазването, които са признати в целевата държава членка. При информиране относно системата за качество на територията на държавите членки, включително Република България, се представят характерните особености на вина със защитено наименование за произход и защитено географско указание, дължащи се на специфичната им географска среда или произход.

Допустимите за финансиране разходи по реда на мярка „Информиране в държавите членки“ са за дейности свързани с участие в информационни кампании, мероприятия, изложения, панаири, фестивали и конференции с национално/европейско значение. Финансовата помощ по мярката е 50% от допустимите разходи, като приложимото европейско законодателство разрешава и предоставянето на държавна помощ в размер на допълнителни 30% от допустимите разходи. Тази възможност е предвидена в проекта на наредбата при изричното условие държавна помощ да се предоставя след получаване на разрешение от Европейската комисия. На държавна помощ имат право само дейностите по мярката, които са свързани с вина ЗГУ и ЗНП.

Прилагането на тази мярка ще подсили резултатите от изпълнението на Националната програма за подпомагане на лозаро-винарския сектор за периода 2019-2023 година, като ще предостави допълнителна възможност на сектора да повиши своя имидж.

В заключителни разпоредби на наредбата е предвидено и изменение на Наредба № 9 от 26 май 2016 г. за условията и реда за издаване на разрешения за засаждане на лозя, което е съобразено с настъпили промени в релевантното европейско законодателство.

Във връзка с пандемията от COVID-19 и последващата икономическа криза на 4 май 2020 г. влезе в сила Регламент за изпълнение (ЕС) 2020/601 на Комисията от 30 април 2020 година относно спешни мерки за дерогация от членове 62 и 66 от Регламент (ЕС) № 1308/2013 на Европейския парламент и на Съвета по отношение на срока на валидност на разрешенията за засаждане на лозoви насаждения и изкореняването в случай на предварително презасаждане. Чрез дерогация на член 62, параграф 3 от Регламент (ЕС) № 1308/2013 с цитирания регламент се позволява разрешенията за нови насаждения и разрешенията за презасаждане, които са изтекли и изтичат през 2020 г., да се считат за валидни до 4 май 2021 г. Също така, регламентът предвижда възможност да бъде разрешено на притежателите на изтекли и изтичащи през 2020 г. разрешения за засаждане да се откажат от използването им, без да им се налага административна санкция за това. За целта е необходимо до 31 декември 2020 г. да информират Изпълнителна агенция по лозата и виното, че не възнамеряват да използват своето разрешение и не желаят да се възползват от валидността до 4 май 2021 г. Тези изменения в европейското законодателство налагат промени в Наредба № 9 от 2016 г., които да осигурят синхронизация между приложимото законодателство в ЕС и в Република България. Предвидени са и някои промени в текстовете на Наредба № 9 от 2016 г., които целят намаляване на административната тежест за заинтересованите страни, съгласно Решение № 704 на Министерски съвет от 2018 г. Предвидено е актуални скици на имотите да се предоставят само за имоти в землища, за които няма влязла в сила кадастрална карта и кадастрални регистри. Също така при предоставянето на договори за наем, изричното съгласие на собственика ще може да се предоставя и отделно от договора.

**Финансови и други средства, необходими за прилагането на новата уредба**

Прилагането на мярка „Информиране в държавите членки“, въведена с изменението и допълнението на Наредба № 6 от 2018 г., ще се финансира от Европейския фонд за гарантиране в земеделието и от бюджета на Държавен фонд „Земеделие“. За приемането на проекта на акт не са необходими допълнителни разходи/трансфери и други плащания. Не се предвиждат допълнителни разходи и за нейните адресати.

**Очаквани резултати от прилагането на акта**

Измененията и допълненията в наредбата са насочени към постигане на по-ефективно управление на Националната програма за подпомагане на лозаро-винарския сектор за периода 2019-2023 година.

Потенциално заинтересовани страни от приемането на наредбата са организации, асоциации и други сдружения с основна дейност в лозаро-винарския сектор.

**Анализ за съответствие с правото на Европейския съюз**

Проектът на Наредба не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектът на доклад (мотиви) и проектът на наредба са публикувани на интернет страницата на Министерството на земеделието, храните и горите и на Портала за обществени консултации с 30 дневен срок за предложения и становища.

Потенциалният риск от неприемането или ненавременното приемане на наредбата е Република България да не се възползва от предоставена в европейското право възможност да подпомагане на лозаро-винарския сектор.

В изпълнение на чл. 26, ал. 5 от Закона за нормативните актове справката за постъпилите предложения от проведената обществена консултация заедно с обосновка за неприетите предложения е публикувана на интернет страницата на Министерството на земеделието, храните и горите и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

Предложените изменения и допълнения в наредбата съответстват на Националната програма за подпомагане в лозаро-винарския сектор за периода 2019-2023 година.

**УВАЖАЕМА ГОСПОЖО ТАНЕВА,**

Във връзка с гореизложеното и на основание чл. 56, ал. 3 от Закона за прилагане на Общата организация на пазарите на земеделски продукти на Европейския съюз, предлагам да одобрите Наредбата за изменение и допълнение на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г.

|  |  |
| --- | --- |
| **Приложениe:** | 1. Проект на Наредба за изменение и допълнение на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г.; 2. Справка за отразяване на постъпилите становища; 3. Справка за отразяване на постъпилите становища и предложения от проведената обществена консултация; 4. Постъпили становища. |

С уважение,

**д-р ЛОЗАНА ВАСИЛЕВА**

*Заместник-министър*